বিএনপির পদযাত্রায় চড়াও পুলিশ, ব্যাপক সংঘর্ষে আহত ২০০, আটক ২১
বিএনপির পদযাত্রায় চড়াও পুলিশ, চার জেলায় ব্যাপক সংঘর্ষে আহত ২০০, আটক ২১ – সমকালের খবর। তারা বলছে বিএনপি চেয়ারপারসন খালেদা জিয়ার মুক্তি ও বিদেশে উন্নত চিকিৎসার দাবিতে গতকাল শনিবার পদযাত্রা কর্মসূচি ঘিরে দেশের বিভিন্ন স্থানে পুলিশের সাথে দলটির নেতাকর্মীর ব্যাপক সংঘর্ষ হয়েছে।
পদযাত্রায় পুলিশের লাঠিপেটা সংঘর্ষ - বাংলাদেশ প্রতিদিনের শিরোনাম। বলা হচ্ছে দেশের বিভিন্ন স্থানে বিএনপির পদযাত্রায় পুলিশের লাঠিপেটা ও বাধা দেওয়ার অভিযোগ পাওয়া গেছে। হামলা, লাঠিপেটা, পুলিশ-বিএনপি সংঘর্ষে বরগুনা, নারায়ণগঞ্জের কাঁচপুর, হবিগঞ্জ, নাটোর রণক্ষেত্রে পরিণত হয়। এতে শতাধিক নেতা-কর্মী ও পুলিশ সদস্য আহত হয়েছেন। দলের চেয়ারপারসন বেগম খালেদা জিয়ার সুচিকিৎসার দাবিতে পদযাত্রা করে বিএনপি।
মানবজমিন শিরোনাম করেছে ঢাকায় শান্তিপূর্ণ বাইরে বাধা, সংঘর্ষ বিস্তারিত বলা হয় দলের চেয়ারপারসন বেগম খালেদা জিয়ার মুক্তি ও উন্নত চিকিৎসার দাবিতে পদযাত্রা করেছে বিএনপি। এদিকে ঢাকায় শান্তিপূর্ণভাবে কর্মসূচি পালিত হলেও ঢাকার বাইরে বাধা-সংঘর্ষের ঘটনা ঘটেছে। সরকারদলীয় নেতাকর্মী ও আইনশৃঙ্খলা বাহিনী পূর্বঘোষিত কর্মসূচিতে বাধা দিলে এ সংর্ঘের ঘটনা ঘটে। এতে হবিগঞ্জ, বরগুনা, নাটোর, নারায়ণগঞ্জের সিদ্ধিরগঞ্জ ও নেত্রকোনায় কয়েক শতাধিক নেতাকর্মী আহত হয়েছেন।
100 Injured as police, AL attack BNP road marches – অর্থাৎ বিএনপির রোডমার্চে পুলিশ ও আওয়ামী লীগের হামলায় ১০০ জন আহত। এমনটি প্রধান শিরোনাম করেছে ইংরেজি দৈনিক নিউ এজ।
সবসময়ই বাংলাদেশের পাশে আছে ভারত – শোক দিবসের অনুষ্ঠানে ভারতীয় হাইকমিশনারের করা এমন মন্তব্য দিয়ে শিরোনাম দৈনিক যুগান্তরের।
জাতীয় শোক দিবস উপলক্ষ্যে শনিবার দুপুরে জাতীয় জাদুঘরের কবি সুফিয়া কামাল মিলনায়তনে বাংলাদেশ-ভারত মৈত্রী সমিতি আয়োজিত এক অনুষ্ঠানে অতিথি ছিলেন ভারতীয় হাইকমিশনার প্রণয় কুমার ভার্মা। সেখানে তিনি বলেন বাংলাদেশের সঙ্গে ভারতের সম্পর্ক-সবচেয়ে উঁচুতে রয়েছে। দুদেশের উন্নয়ন-সমৃদ্ধিতে ভারত সব সময়ই বাংলাদেশের পাশে আছে। বাংলাদেশের অর্থনৈতিক উন্নয়ন এবং অগ্রগতিতে ভারত পাশে আছে-থাকবে।
ভারত কেন যুক্তরাষ্ট্রের কাছে দূতিয়ালি করছে-দৈনিক সমকালের প্রধান শিরোনাম। বাংলাদেশের নির্বাচন প্রসঙ্গে বাইডেন প্রশাসনকে দেয়া দিল্লির বার্তা সম্পর্কে কূটনৈতিক বিশ্লেষকদের মতামত নিয়ে প্রতিবেদনটি।
এতে  বাংলাদেশে জঙ্গীবাদের উত্থানের আশঙ্কা করে বর্তমান সরকারকে বেকায়দায় না ফেলতে ভারতের পক্ষ থেকে যুক্তরাষ্ট্রকে কূটনৈতিক বার্তা দেয়া নিয়ে প্রশ্ন তুলেছেন কূটনীতিকরা। সাবেক ও বর্তমান কূটনীতিকরা বলছেন, যুক্তরাষ্ট্র বা ভারত যারাই গণতন্ত্রের প্রতিশ্রুতির কথা বলছে, তা হচ্ছে কথার কথা। তারা তাদের জাতীয় স্বার্থকেই অগ্রাধিকার দিচ্ছে। এ ক্ষেত্রে ভারতের আপত্তি সত্ত্বেও যুক্তরাষ্ট্র তার বাংলাদেশ নীতিতে অটল থাকবে বলে তাদের ধারণা।
ভারত-আমেরিকার অভিন্ন স্বার্থ রয়েছে এই ভূখন্ডে – সম্প্রতি বাংলাদেশ প্রসঙ্গে যুক্তরাষ্ট্রকে ভারত যে বার্তা দিয়েছে তা নিয়ে এমন মন্তব্য করেছেন আওয়ামী লীগের সাধারণ সম্পাদক ওবায়দুল কাদের। যেটিকে অন্যতম প্রধান শিরোনাম করেছে কালের কন্ঠ।
খবরে বলা হচ্ছে আঞ্চলিক রাজনীতিতে ভারত ও আমেরিকার এই ভূখণ্ডে অভিন্ন স্বার্থ রয়েছে। অভিন্ন স্বার্থের বিষয়ে তারা একে অন্যকে স্মরণ করিয়ে দিতে পারে। ওবায়দুল কাদের গতকাল শনিবার সকালে রাজধানীর ধানমণ্ডি রবীন্দ্রসরোবরে আওয়ামী লীগের স্বাস্থ্যবিষয়ক উপকমিটির আয়োজনে ডেঙ্গু সচেতনতা কর্মসূচির উদ্বোধনী অনুষ্ঠানে সাংবাদিকদের প্রশ্নের উত্তরে এ কথা বলেন
অন্যদিকে একই প্রসঙ্গে তাদের আরেকটি শিরোনাম ভারতের কূটনৈতিক বার্তা বাংলাদেশের রাজনীতিতে হস্তক্ষেপ। বিএনপি মহাসচিব মির্জা ফখরুল ইসলাম আলমগীরের বক্তব্য এটি। ভারত শেখ হাসিনার পক্ষ নিয়ে যুক্তরাষ্ট্রকে যে কূটনৈতিক বার্তা দিয়েছে বলে খবর বেরিয়েছে, তা বাংলাদেশের অভ্যন্তরীণ রাজনীতিতে হস্তক্ষেপ হিসেবে দেখছেন তিনি, ভারতের এই পদক্ষেপ দুঃখজনক বলেও মন্তব্য করেন মির্জা ফখরুল।
মন্ত্রী-সচিবদের পিএস থেকে ডিসি ২২ জন – দৈনিক কালের কন্ঠের প্রধান শিরোনাম। এতে বলা হয়েছে দেশের ৬৪ জেলা প্রশাসক বা ডিসির মধ্যে ২২ জনই বর্তমান কোনো না কোনো মন্ত্রী ও সচিবের একান্ত সচিব বা পিএস ছিলেন। নির্বাচনের প্রাক্কালে সরকার সম্প্রতি ৩০ জনকে ডিসি হিসেবে নিয়োগ দিয়েছে। তাঁদের মধ্যে সাতজন মন্ত্রী বা সচিবের পিএস হিসেবে কাজ করেছেন। বলা হচ্ছে, নির্বাচনের আগে সরকারের অধিক আস্থাশীল কর্মকর্তা হিসেবে এঁদের নিয়োগ দেওয়া হয়েছে।
Quality of Primary Education: Survey reveals grim picture – দেশের প্রাথমিক শিক্ষার উপর একটি জরিপ নিয়ে এমন প্রধান শিরোনাম ইংরেজি দৈনিক ডেইলি স্টারের।
পত্রিকাটি বলছে তৃতীয় শ্রেণীর ৬০ শতাংশ এবং পঞ্চম শ্রেণীর ৭০ শতাংশের বেশি শিক্ষার্থীর অঙ্ক বিষয়ে যথাযথ দক্ষতা নেই। এছাড়া তৃতীয় শ্রেণীর ৫১ শতাংশ এবং পঞ্চম শ্রেণীর ৫০ শতাংশ শিক্ষার্থীর বাংলাতেও তাদের শ্রেণী অনুযায়ী দক্ষতার অভাব রয়েছে। শিক্ষা অধিদপ্তর এবং ইউনিসেফ পরিচালিত ন্যাশনাল স্টুডেন্ট অ্যাসেসমেন্ট ২০২২ – এ এসব উঠে এসেছে।
তবে জরিপে দেখা যায় মাদ্রাসা ও এনজিও পরিচালিত স্কুলগুলোর তুলনায় সরকারি ও প্রাইভেট স্কুলগুলোয় শিক্ষার্থীরা কিছুটা ভালো করছে। এছাড়া যারা স্কুলের বইয়ের বাইরে অন্য বই পড়ে তারা অন্যদের থেকে এগিয়ে থাকছে। দেশজুড়ে মোট ১৪৮৩টি স্কুলে জরিপ চালিয়ে এসব তথ্য উঠে আসে।
ডেঙ্গু নিয়ন্ত্রণে কর্তৃপক্ষ ব্যর্থ, মশা নিধনে চলছে তামাশা বললেন কীটতত্ত্ববিদরা – এটিই প্রধান শিরোনাম দৈনিক সংবাদের। বিস্তারিত বলা হচ্ছে বাংলাদেশে ডেঙ্গু মহামারী আকার ধারণ করেছে। কর্তৃপক্ষ ডেঙ্গু নিয়ন্ত্রণে পুরোপুরি ব্যর্থ হয়েছে। সেই সঙ্গে ডেঙ্গু তথা মশা নিয়ন্ত্রণের নামে দেশে তামাশা চলছে। ‘কেন এই ডেঙ্গু মহামারী? পরিত্রাণ কোন পথে?’ শীর্ষক এক সংবাদ সম্মেলনে দেশের কয়েকজন শীর্ষ কীটতত্ত্ববিদ এমন মন্তব্য করেন।
August turns deadliest month for dengue – নিউ এজের আরেকটি শিরোনাম। এতে বলা হয়েছে অগাস্ট মাসের গত ১৯ দিনে বাংলাদেশে ২১৫ জন ডেঙ্গু রোগে আক্রান্ত হয়ে মারা গিয়েছেন, যা গত ২৩ বছরে কোন এক মাসে সর্বোচ্চ মৃত্যু। গত ২৪ ঘন্টায় আরো ১৩জন মারা গিয়েছেন এবং হাসপাতালে ভর্তি হয়েছেন ১৯৮৩ জন।
বিশ্ব মশা দিবস আজ, বৈজ্ঞানিক পদ্ধতি না মানায় বাড়ছে মশাবাহিত রোগী-এমন শিরোনাম করেছে দৈনিক ইত্তেফাক। খবরটিতে বলা হয় এডিস মশা নিয়ন্ত্রণে সিটি করপোরেশনের ভূমিকা হাস্যকর, দাবি বিশেষজ্ঞদের। তারা বলছেন, পরীক্ষায় নেগেটিভ হলেও মনে করবেন না ডেঙ্গু হয়নি। ডেঙ্গুতে অধিকাংশ মৃত্যুর জন্য অবহেলাই দায়ী।
চট্টগ্রাম ডুবছেই, হাজার হাজার কোটি টাকা ব্যয় করে কী লাভ – দৈনিক প্রথম আলোর খবর। খবরে বলা হয় বাণিজ্যিক রাজধানী খ্যাত চট্টগ্রামের জলাবদ্ধতা নিরসনে চলমান চারটি প্রকল্পের অর্ধেকের বেশি কাজ শেষ। ছয় বছরে ব্যয় হয়েছে প্রায় ছয় হাজার কোটি টাকা। এরপরও বারবার পানিতে ডুবে যাচ্ছে নগর। তাহলে জনগণের হাজার হাজার কোটি টাকা খরচ করে প্রকল্প বাস্তবায়ন করে লাভ কী হচ্ছে? শনিবার প্রথম আলো আয়োজিত ‘চট্টগ্রামে জলাবদ্ধতা: সমাধান কী’ শীর্ষক গোলটেবিল বৈঠকে বক্তারা এ প্রশ্ন তোলেন।
পেঁয়াজ রফতানিতে ৪০ শতাংশ শুল্ক বসালো ভারত-দৈনিক নয়া দিগন্তের শিরোনাম। বিস্তারিত বলা হচ্ছে অভ্যন্তরীণ বাজারে দাম বাড়তে থাকায় পেঁয়াজ রফতানিতে ৪০ শতাংশ শুল্ক আরোপ করেছে ভারত; যা ঘোষণার পর থেকেই কার্যকর হয়েছে।
গতকাল শনিবার ভারতের অর্থ মন্ত্রণালয় এক প্রজ্ঞাপনে শুল্ক আরোপের সিদ্ধান্ত জানায়, যা চলতি বছরের ৩১ ডিসেম্বর পর্যন্ত বহাল থাকবে বলে জানিয়েছে রয়টার্স। অভ্যন্তরীণ সরবরাহ বাড়াতে রফতানি নিরুৎসাহিত করতে বাড়তি এ শুল্ক আরোপের পথে হাঁটল প্রতিবেশী দেশটি।
একই খবরে বণিক বার্তার শিরোনাম পেঁয়াজ রফতানিতে ৪০% শুল্কারোপ করেছে ভারত।
এতে বলা হয় এরই মধ্যে সে ঝাঁজ বাংলাদেশের বাজারেও লেগেছে। ভারতে শুল্কারোপের খবরটি ছড়িয়ে পড়ার সঙ্গে সঙ্গেই রাজধানীর কারওয়ান বাজারে পাইকারিতে পেঁয়াজের দাম কেজিতে ১০ টাকা বাড়িয়ে দেন ব্যবসায়ীরা। খুচরা বাজারেও বেশি দামে বিক্রি ‍হচ্ছে বলে খোঁজ নিয়ে জানা যায়।

ভারত কেন যুক্তরাষ্ট্রের কাছে দূতিয়ালি করছে